**BTKM110BA Médiaszövegek elemzése szeminárium**

BA I., 2023/2024-es tanév I. félév, csütörtök 8:00–9:30, XI.

Oláh Szabolcs

Mottó: Katz, Blumler és Gurevitch szerint a médiahasználathoz fűződő célok levezethetők a közönség tagjaitól a kérdőíves felmérések (*survey*) során kapott információkból. Azt előfeltételezték ezek a médiakutatók, hogy „az emberek kellő mértékben tudatosak (*sufficiently self-aware*) ahhoz, hogy **a válaszaikban beszámoljanak a maguk érdeklődéséről és motivációikról, vagy legalábbis felismerjék őket, amikor egy érthető és számukra ismerős (*in an intelligible and familiar*) szóbeli formában szembesítik velük**” (Katz et al., 1973a: 511). A kutatók előfeltevése a közönségkutatás strukturalista hagyományainak felelnek meg. A behaviorista elvű közönségkutatás megkérdőjelezi a feltételezés érvényességét.

**A kurzusról**

A *Médiaszövegek elemzése* bevezető szeminárium célja, hogy a kommunikáció- és médiatudomány alapszakos hallgatók szakmailag megalapozottan, a médiatudományban bevett kérdezésmódok szerint közelítsenek a kultúra legváltozatosabb jelenségeihez. Erre azért van szükségük, mert későbbi munkájuk során a kreatív iparágakban alapvető feladatuk lesz annak a megállapítása, hogy egy-egy kulturális jelenségnek mi a jelentősége, értéke, üzenete a célközönségük számára.

A félév során az elemzési szempontokat, módszereket bemutató szakirodalmi szövegeket fogunk közösen és otthoni munkával is feldolgozni. A kinyert szempontok alapján minden héten beszélgetünk egy televíziós sorozat egy-egy epizódjáról, gyakoroljuk az elemzési fogásokat. Az órai beszélgetések azt a célt szolgálják, hogy a félév végére a hallgatók már saját maguk is elvégezhessenek, sőt megírjanak és prezentálhassanak egy médiaszöveg-elemzést a tanult fogalmak, modellek, kérdéssorok alkalmazásával.

Tanári vezetéssel és önálló feldolgozással minden hallgató egyre inkább belemélyed majd egy általa kiválasztott kulturális jelenség, azon belül egy konkrét médiatermék elemzésébe, értelmezésébe, s végül prezentációban bemutatja számunkra a választott médiaszöveg érdekességét, jelentéseit, értékeit, jelentőségét.

A hetente közös beszélgetésben feldolgozott sorozat a *Wednesday* amerikai horrorvígjáték, bűnügyi és fantasy televíziós sorozat lesz (2022, Tim Burton).

**Követelmények, feladatok**

1) zárthelyi dolgozat az elméleti anyagokból, 2) prezentáció a választott médiaszöveg elemzéséről 3) a prezentáció írásbeli dolgozattá alakítása. Feltétel az órai jelenlét, aktivitás.

A dolgozat formai követelményei:

- terjedelme négy oldal, 12-es betűvel, másfeles sorközzel;

- az első oldalon: név, a munka címe, a témaválasztás rövid indoklása, a kutatói kérdés megfogalmazása, az elemzési szempontok kijelölése;

- a második oldalon: a szóbeli prezentáció rendszerezett vázlata (tartalmazza az idézeteket és a hivatkozásokat is);

- a harmadik és negyedik oldalon: az elemzés eredményeinek, tapasztalatainak összefoglalása (folyamatos szöveg), végül a dolgozatban hivatkozott szakirodalom (minimum három tétel, pontos bibliográfiai adatokkal);

**Témakörök**

* Milyen szempontok szerint közelíti meg a kultúrát a médiatudományos kérdezés?
* Hogyan fogunk hozzá egy kulturális jelenség, azon belül egy médiajelenség elemzéséhez?
* A kulturális iparágak és médiaintézményei kutatása; a közönségek tanulmányozása
* Kulturális és médiaszövegek elemzése
* Tartalomelemzés, az elbeszélt világot és az elbeszélés tevékenységét középpontba állító elemzés, a transzmedialitás szempontjaira figyelő elemzés, szemiotikai és hermeneutikai elemzés, ideológiai elemzés, tipológiai megközelítések, műfaji jegyek és a szöveghez belépést jelentő „küszöbök” tekintetbe vétele, szerzői elmélet szerinti elemzés, sztárkutatás
* A prezentációk és írásbeli dolgozatok elkészítését irányító szempontok

**Szakirodalom**

Jane Stokes, *A média- és kultúrakutatás gyakorlata*, Gondolat Kiadó, Budapest-Pécs, 2008.

Jostein Gripsrud, *Médiakultúra, médiatársadalom*, Új Mandátum Könyvkiadó, Bp., 2007, 101–205.

Hartai László, *Médiaesemény esettanulmányok*, Wolters Kluwer, Bp., 2015, 23–58.

Gillian Rose, *Tartalomelemzés – megszámoljuk, amit lát(ni vélünk)* = *Vizuális kommunikáció. Szöveggyűjtemény*, Blaskó Ágnes, Margitházi Beja, Typotex, 2010, 391–410.

Henry Jenkins, *A játéktervezés mint narratív építészet* = *Narratívák7. Elbeszélés, játék és szimuláció a digitális médiában*, szerk. Thomka Beáta, Kijárat Kiadó, Bp., 2008. 175–192.

Georg Stanitzek, *Texts and Paratexts in Media*, Critical Inquiry Vol. 32, No. 1 (Autumn 2005), 27-42.